Oficiālais Vēstnesis L 174 , 04/07/2002 Lpp. 0009 - 0010



Komisijas Regula (EK) Nr. 1194/2002 (2002. gada 3. jūlijs), ar ko groza Regulu (EEK) Nr. 2234/92, ar ko paredz sīki izstrādātus noteikumus atbalsta piemērošanai attiecībā uz svaiga piena produktu patēriņu Madeirā EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 2001. gada 28. jūnija Regulu (EK) Nr. 1453/2001, ar ko ievieš īpašus pasākumus Azoru salām un Madeirai attiecībā uz konkrētiem lauksaimniecības produktiem un atceļ Regulu (EEK) Nr. 1600/92 (Poseima) [1], un jo īpaši tās 15. panta 5. punktu, tā kā: (1) Regulas (EK) Nr. 1453/2001 15. pantā ir noteikts, ka atbalsta apjoms Madeirā ražotu piena produktu patēriņam pārtikā, ir EUR 12 par 100 kg piena pārstrādes uzņēmumā nogādāta pilnpiena; minēto atbalstu piešķir attiecībā uz Madeirā ražotu svaiga govs piena produktu patēriņu pārtikā, ievērojot regulāri novērtētas Madeiras patēriņa vajadzības; saskaņā ar iepriekš minēto pantu Madeirā vietējam patēriņam ir atļauts ražot arī ultrasterilizētu pienu, kas atjaunots no Kopienas izcelsmes piena pulvera, ciktāl šis pasākums nodrošina vietēji ražotā piena savākšanu un noieta tirgu. (2) Paredzams, ka Madeiras patēriņa vajadzības nepārsniegs 4000 tonnas, kas atbilst vietējās ražošanas apjomam, uz kuru Madeirā neattiecas govs piena ražotājiem piemērojamais papildmaksājumu režīms, kas paredzēts Padomes 1992. gada 28. decembra Regulā (EEK) Nr. 3950/92, ar ko nosaka papildmaksājumu piena un piena produktu nozarē [2], kurā jaunākie grozījumi izdarīti ar Komisijas regulu (EK) Nr. 582/2002 [3]; tāpēc jānosaka, ka piena apjoms, par kuru Regulā (EK) Nr. 1453/2001 paredzēto atbalstu maksā piena pārstrādes uzņēmumiem par visiem produktiem, kas iegūti vietēji ražotā piena pārstrādē, nepārsniedz 4000 tonnas. (3) Jāizstrādā arī noteikumi par tā Madeirā ražotā svaigā govs piena izmantošanu, attiecībā uz kura patēriņu pārtikā ir piešķirts atbalsts, un par minimālo piena daudzumu, kas jāiekļauj vietējam patēriņam paredzētajā atjaunotā ultrasterilizētajā pienā; minimālais iekļaujamais daudzums 15 % apmērā ir pietiekams, lai nodrošinātu vietējā ražojuma piena savākšanu un noieta tirgu. (4) Tādēļ ir jāgroza Komisijas Regula (EK) Nr. 2234/92 [4], kurā jaunākie grozījumi izdarīti ar Regulu (EK) Nr. 1802/95 [5]. (5) Noteikumi par atbalsta apjomu un produktiem, par kuriem ir tiesības saņemt atbalstu, ir izklāstīti Regulā (EK) Nr. 1453/2001; šī regula tādēļ jāpiemēro no iepriekš minētās regulas spēkā stāšanās dienas. (6) Šajā regulā paredzētie pasākumi ir saskaņā ar Piena un piena produktu pārvaldības komitejas atzinumu, IR PIEŅĒMUSI ŠO REGULU. 1. pants Regulu (EEK) Nr. 2234/92 groza šādi: 1. Regulas 1. panta 1. punktu aizstāj ar šādu: "1. Atbalstu Madeirā ražotu piena produktu lietošanai pārtikā, kas paredzēts Regulas (EEK) Nr. 1453/2001 15. pantā, izmaksā 12 mēnešu laika posmam, ievērojot pilnpienam noteikto 4000 tonnu limitu." 2. Regulas 1. panta 2. punktu aizstāj ar šādu: "2. Madeirā ražotu pienu, par kuru ir piešķirts 1. punktā minētais atbalsts, izmanto vienīgi vietējam patēriņam paredzētu piena produktu vietējā ražošanā." 3. Pievieno šādu 1.a pantu: "1.a pants Regulas (EK) Nr. 1453/2001 15. panta 4. punktā norādītā atjaunotā ultrasterilizētā piena daudzumā iekļauj vismaz 15 % vietējā ražojuma svaiga piena." 4. Pielikumu svītro. 2. pants Šī regula stājas spēkā trešajā dienā pēc tās publicēšanas Eiropas Kopienu Oficiālajā Vēstnesī. To piemēro no 2001. gada 1. jūlija. Šī regula uzliek saistības kopumā un ir tieši piemērojama visās dalībvalstīs. Briselē, 2002. gada 3. jūlijā Komisijas vārdā — Komisijas loceklis Franz Fischler [1] OV L 198, 21.7.2001., 26. lpp. [2] OV L 405, 31.12.1992., 1. lpp. [3] OV L 89, 5.4.2002., 7. lpp. [4] OV L 218, 1.8.1992., 102. lpp. [5] OV L 174, 26.7.1995., 27. lpp. --------------------------------------------------